સર્વોચ્ચ અદાલત અને કેન્દ્ર સરકાર વચ્ચેના સંઘર્ષમાં હવે આ સંઘર્ષને પ્રબળ બનાવે તેવા બીજા અનેક નવા મોરચા પણ ખૂલી રહ્યા છે. સર્વોચ્ચ અદાલતના કૉલેજિયમે અલાહાબાદ હાઇકોર્ટ માટે તેર ન્યાયાધીશોનાં નામો સરકારની મંજૂરી માટે બીજી વખત મોકલી આપ્યાં હતાં પરંતુ સરકારે આ યાદી પણ પાછી મોકલાવી છે. દરમિયાન સર્વોચ્ચ અદાલતે સરકારના વિવિધ વટહુકમો અંગે તેનો નિર્ણય આપ્યો છે એ પણ સંઘર્ષનો એક વધુ મુદ્દો બની શકે તેમ છે. અદાલતે જણાવ્યું છે કે સરકાર જો એક જ વટહુકમ બીજી વખત બહાર પાડે તો એ બંધારણનો અનાદર ગણાશે. વર્તમાન કેન્દ્ર સરકારે એકના એક વટહુકમો એકથી વધુ વખત બહાર પાડ્યા છે.